পুলিশকর্মীর ঘুষ মামলার তদন্ত নিয়ে অসন্তুষ্ট বিচারপতি, কী বললেন?

ওয়েব ডেস্ক: তারকেশ্বর থানার (Tarakeshwar PS) এক মহিলা পুলিশ অফিসারের বিরুদ্ধে ঘুষ (Bribe) চাওয়ার অভিযোগে মামলা হলেও তদন্তের গতিপ্রকৃতি নিয়ে ক্ষুব্ধ হল কলকাতা হাইকোর্ট (Calcutta High Court)। অভিযুক্ত পুলিশ অফিসার অসুস্থতার অজুহাতে সময় চাওয়ায় তদন্ত স্থগিত রাখার সিদ্ধান্তে বিস্ময় প্রকাশ করেছেন বিচারপতি দেবাংশু বসাকের ডিভিশন বেঞ্চ।

বিচারপতির কড়া মন্তব্য, “ঘুষ চাওয়ার ঘটনা প্রকাশ্যে এসেছে, কর্তব্যে গাফিলতির অভিযোগও রয়েছে। তবু কেন তদন্তে গা ছাড়া মনোভাব? অভিযুক্ত নিজে ঘুষ চাওয়ার কথা স্বীকার করেছেন, তবুও তাঁকে এখনও জেরা করা হয়নি কেন? শুরু থেকে পুলিশ প্রশাসন বিষয়টিকে হালকা করে দেখছে, আর একের পর এক আদালতকে হস্তক্ষেপ করতে হচ্ছে।”

আরও পড়ুন: ঘুষ চেয়েছিলেন মহিলা পুলিশ অফিসার, অবশেষে মামলা দায়ের করল রাজ্য

মামলাকারী শুভব্রত দত্তের আইনজীবীর বক্তব্য, অভিযুক্ত পুলিশকর্মী চম্পা কুণ্ডু প্রথমে ফোনে তলব করেন, পরে থানায় হাজিরার নোটিস ধরিয়ে টাকা দাবি করেন। টাকা না দেওয়ায় ফের ফোনে একই দাবি তোলা হয়। তাঁর আবেদন, এ ধরনের মামলার তদন্ত দুর্নীতি দমন শাখার মতো বিশেষ সংস্থার হাতে হস্তান্তর করা উচিত।

এসব শুনে বিচারপতি দেবাংশু বসাক জানান, “ঘুষ চাওয়ার বিষয়টি প্রাথমিকভাবে প্রমাণিত। তবুও রাজ্যের অবস্থান নাগরিকদের ভরসা জাগাতে ব্যর্থ। এক পুলিশ কর্মীকে শাস্তি দিতে গোটা প্রশাসনের এত বাধা কেন? এভাবে দোষীদের আড়াল করলে মানুষের আস্থা ধ্বংস হবে।”

আদালতের নির্দেশ

অভিযুক্ত পুলিশ কর্মীকে ২৯ সেপ্টেম্বরের মধ্যে জেরার জন্য তলব করতে হবে তদন্তকারী সংস্থাকে।

তদন্তের অগ্রগতির রিপোর্ট ২৭ অক্টোবর জমা দিতে হবে কলকাতা হাইকোর্টে।

একই দিনে অর্থাৎ, ২৭ অক্টোবর হবে মামলার পরবর্তী শুনানি।

এই মামলার অগ্রগতি নিয়ে আদালতের নজরদারি চলবে।